**КЫЯМАТ**

**(2-диктант)**

 Чөлдүн бети таңга жуук араң серүүндөдү. Жер үстүндө кыбыраган макулуктар да үп баскан түндөн кутулуп чыккандай сергий түштү. Шор баскан чөлдү биротоло кубарта куйкалап турчу аптабы бар күн менен талыкшытып өтүп бараткан үптүү түндүн ортосундагы ырахаттуу маал тууду. Жерге көк суур шооласын чачып, Моюнкумдун төбөсүндө сары тегерек ай турду. Кай жакты карабагын, бу жердин кыйыры көрүнбөйт, туңгуюктап барып, көздөн учкан жээги асманга биригип кетип жатат. Жылаандан башка макулуктун баары чөлдүн ушу маалдагы серүүнүнө жыргап алгысы келип, кыймылга кирди. Түп-түп өскөн жылгындын түбүнөн балапандары чыйпылдап, канаттуулар талпынды. Кирпилер шүмшүңдөп жойлоп, түнү бою тынбай чырылдап чыккан чегирткелер кайрадан үн салды. Суурлар ийиндеринен сестене башбагып, эки жакты элеңдей карап, сөксөөлдүн күбүлгөн уругун терүүдөн ышынып, уйкусурап отурушту. Оро баш чоң боз бабырган жаңы талпынган балапандарын ээрчитип, бирине бири үн салып, улам бир жерге конуп-учуп жүрүшөт.